stanford-oval/wikipedia huggingface dataset:
גמר גביע אירופה לאלופות 1987
הדרך אל הגמר > באיירן מינכן

נציגת גרמניה המערבית, באיירן מינכן, החלה את הטורניר עם הגרלה קשה לסיבוב הראשון, פ.ס.וו. איינדהובן ההולנדית. במשחק הראשון בהולנד, כבש ריינולד מאתי צמד בעשר הדקות האחרונות של המשחק, והעניק לקבוצתו ניצחון 2-0 חשוב. במשחק הגומלין במינכן לא נכבשו שערים, ובאיירן צלחה את השלב הראשון.
בשמינית הגמר פגשה באיירן את אוסטריה וינה. במשחק הראשון במינכן גברה באיירן 2-0 על האוסטרים, ושוויון 1-1 בגומלין הספיק לבאיירן על מנת להעפיל לשלב הבא, באצטדיון אליו היא שבה למשחק הגמר, אצטדיון פראטר.
בשלב רבע הגמר התמודדה באיירן מול אנדרלכט הבלגית, ובמשחק הראשון במינכן הפגינה יכולת מרשימה בדרך לניצחון 5-0. דיטר הנס כבש צמד שערים במשחק. משחק הגומלין היה מאוזן יותר והסתיים בשוויון 2-2, אך עם 7-2 בסיכום שני המפגשים, באיירן העפילה לשלב הבא.
בחצי הגמר פגשה באיירן בקבוצת הפאר הספרדית, ריאל מדריד. במשחק הראשון במינכן הדהימה באיירן את ריאל והביסה אותה 4-1. שני פנדלים מדויקים של לותר מתאוס ושערים של קלאוס אאוגנטאלר ורולאנד וולפארט, הספיקו מול שער מצמק בלבד של אמיליו בוטרגניו במשחק בו שני שחקני ריאל הורחקו בכרטיס אדום. בגומלין בסנטיאגו ברנבאו, כבש סנטיאנה בדקה ה-28 את השער היחיד במשחק. הניצחון 1-0 לא הספיק לריאל, ובאיירן ניצחה 4-2 בסיכום שני המפגשים בדרך לגמר החמישי בתולדותיה.
| פורטוגל פורטו | פורטוגל פורטו | פורטוגל פורטו | פורטוגל פורטו | סיבוב | גרמניה המערבית באיירן מינכן | גרמניה המערבית באיירן מינכן | גרמניה המערבית באיירן מינכן | גרמניה המערבית באיירן מינכן |
| --- | --- | --- | --- | --- | --- | --- | --- | --- |
| יריבה | סיכום | משחק ראשון | משחק שני |  | יריבה | סיכום | משחק ראשון | משחק שני |
| מלטה רבאט אייאקס | 10 – 0 | 9 - 0 (בית) | 1 - 0 (חוץ) | סיבוב ראשון | הולנד פ.ס.וו. איינדהובן | 2 – 0 | 2 - 0 (חוץ) | 0 - 0 (בית) |
| צ'כוסלובקיה ויטקוביצה | 3 – 1 | 0 - 1 (חוץ) | 3 - 0 (בית) | שמינית הגמר | אוסטריה אוסטריה וינה | 3 – 1 | 2 - 0 (בית) | 1 - 1 (חוץ) |
| דנמרק ברונדבי | 2 – 1 | 1 - 0 (בית) | 1 - 1 (חוץ) | רבע גמר | בלגיה אנדרלכט | 7 – 2 | 5 - 0 (בית) | 2 - 2 (חוץ) |
| ברית המועצות דינמו קייב | 4 – 2 | 2 - 1 (חוץ) | 2 - 1 (בית) | חצי הגמר | ספרד ריאל מדריד | 4 – 2 | 4 - 1 (בית) | 0 - 1 (חוץ) |
סיכום המשחק

באיירן מינכן הגיעה למשחק כפייבוריטית ברורה לניצחון. על אף שהגיעה ללא שלושה משחקניה - רולאנד וולפארט והאנס דורפנר הפצועים וקלאוס אאוגנטאלר שהורחק בגומלין של חצי הגמר מול ריאל מדריד - הייתה באיירן עדיפה על יריבתה. המאמן אודו לאטק, שכבר הוביל בעבר את באיירן לזכייה בגביע אירופה ב-1974 ובתארים רבים נוספים, הודיע עוד טרם המשחק כי תהיה זו עונת הפרישה שלו (על אף ששב מפרישה ארבע שנים לאחר מכן). באיירן הציגה באותן שנים כדורגל קבוצתי, שלא מתבסס על כוכבים גדולים, והייתה דומיננטית מאוד בכדורגל הגרמני.
מנגד, התייצבה פורטו של המאמן ארתור ג'ורג'. המאמן, שהחל את קריירת המשחק בפורטו אך שיחק תקופה ארוכה ביריבתה הגדולה בנפיקה ליסבון, הוביל את קבוצתו למשחק הגמר ללא הקפטן והכוכב הגדול של הקבוצה פרננדו גומש, שנעדר עקב פציעה.
בהתאם ליחסי הכוחות, שלטה באיירן במגרש במחצית הראשונה, ומצאת את השער הראשון במשחק לאחר 25 דקות. כדור חוץ מאגף שמאל של האנס פפלוגלר הוסתה בראש על ידי קשרה של פורטו, ז'יימה מגאליאש, הישר לכיוונו של לודוויג קוגל שניצב פנוי ברחבה. קוגל נגח תוך כדי זינוק, והכניע את השוער הפולני הוותיק יוזף מלינארצ'יק, שהיה ממוקם לא טוב, בכדור חלש אך מדויק לפינה הרחוקה. על אף שהוסיפה לשלוט, לא השכילה באיירן לכבוש שערים נוספים, וירדה למחצית ביתרון מינימלי של 1-0.
עם תחילת המחצית השנייה עלה לשחק ז'וארי, החלוץ הברזילאי של פורטו, במקומו של קים הקשר. פורטו נראתה כבויה וחסרת יכולת התקפית בתחילת המחצית, בעיקר בשל היעדרו של גומש, אך השינוי הטקטי הביא לאיזון ביחסי הכוחות, וככל שהמשחק התקדם החלה פורטו להפעיל לחץ לכיוון שערה של באיירן. עד לרבע השעה האחרונה הוסיפה באיירן להוביל, אך התקשתה עם מי שתופקד כקיצוני שמאלי אך בפועל פרץ בשני האגפים, פאולו פוטרה. הגנת באיירן נראתה חסרת אונים מול פריצותיו של הקשר וסימנים לתסכול שחקני ההגנה מהפריצות הסוחפות של פוטרה בא לידי ביטוי בדקה ה-65, כשפוטרה פרץ באגף שמאל והוכשל בגלישה מסוכנת על ידי הלמוט וינקלהופר, שספג כרטיס צהוב. כמה דקות אחר כך הגיע פוטרה למצב מצוין לאחר שפרץ, הפעם מהאגף הימני, לתוך הרחבה תוך שהוא עובר שלושה שחקני הגנה, ומול ז'אן-מרי פפאף שיצא לכיוונו גלגל לפינה הרחוקה אך החמיץ במעט את המסגרת.
בדקה ה-77 הגיע שער השוויון של פורטו, שהיה לאחד השערים הזכורים בתולדות משחקי הגמר. אנטוניו פראסקו המחליף פרץ על סף הרחבה ומסר כדור עומק לז'וארי. הברזילאי התקדם עם הכדור עד לתיבת החמש, משם מסר כדור רוחב מול פפאף שיצא לכיוונו. רבאח מאג'ר המתין לכדור במרכז תיבת החמש, כשגבו אל השער, ובעט בעיטת עקב שקבעה שוויון 1-1 במשחק הגמר.
המומנטום במשחק עבר לצד של פורטו, שהפעילה לחץ כבד על ההגנה העייפה של באיירן. רק שלוש דקות לאחר השוויון, השלימה פורטו את המהפך. מאג'ר, כובש השער הראשון, פרץ באגף שמאל, הותיר מאחוריו את המגן ותוך כדי גלישה העביר כדור בחצי גובה לתוך הרחבה. ז'וארי נותר לא מכוסה, ובנגיעה אחת שלח את הכדור לרשת העליונה, כדי לקבוע את תוצאת המשחק, 2-1 לפורטו. עם סיום המשחק הניף הקפטן, ז'ואאו פינטו, את גביע אירופה הראשון בתולדות פורטו.
| 0 | 1 | 2 | 3 | 4 |
| --- | --- | --- | --- | --- |
| 27 במאי 1987 | פורטוגל פורטו | 2 - 1 | גרמניה המערבית באיירן מינכן | אצטדיון פראטר, וינה, אוסטריה צופים: 57,500 שיפוט: בלגיה אלקסיס פונט |
| 27 במאי 1987 | רבאח מאג'ר  77'   ז'וארי  80' | (סיקור) | לודוויג קוגל  25' | אצטדיון פראטר, וינה, אוסטריה צופים: 57,500 שיפוט: בלגיה אלקסיס פונט |
סיכום המשחק > הרכבי הקבוצות

| --- | --- |
              פורטו :               באיירן מינכן
גוסטינין

גוסטינין (בפולנית: Gostynin; ביידיש: גאסטינין) היא עיר בפרובינציית מזוביה שבפולין.
תולדות היישוב

היישוב נזכר לראשונה במאה ה-13, ובמקום בו הוא שוכן התקיים יישוב מבוצר סלאבי מהמאה ה-6. בשנת 1382 הוענקו ליישוב זכויות עיר.
באמצע המאה ה-17 הוחרבה העיר בידי גייסות השוודים. משנת 1795 ועד 1807 נכללה העיר בשטחי פרוסיה, ואז עברה לשטחי פולין הקונגרסאית.
יהודי גוסטינין

תיעוד ליישוב יהודי בגוסטינין קיים מהמאה ה-15, ובשנת 1710 הוקם בעיר בית כנסת מעץ. בין השנים 1823-1862 הוגבלו מגורי היהודים בעיר לרובע אחד. בתקופה זו פעל בעיר רבי יחיאל מאיר מגוסטינין.
במהלך מרד ינואר בשנת 1863 סייעו מספר מיהודי העיר למורדים הפולנים. במהלך הכיבוש הרוסי בזמן מלחמת העולם הראשונה האשימו הרוסים את יהודי העיר בריגול, ואסרו את בכירי הקהילה במקום, ובהם הרב. בתקופה זו הגיעו לגוסטינין פליטים יהודים מעיירות הסביבה. במהלך הכיבוש הגרמני של העיר במלחמה, הוטלו על היהודים בה מיסים כבדים, רכושם הוחרם, וחלקם נשלחו למחנות עבודה בפנים גרמניה.
עם תום המלחמה, בשנת 1918, התעללו ביהודי העיר חיילי הצבא הכחול. לאחר המלחמה פחת מספר היהודים בעיר בשל הגירה, והקהילה השתקמה בעזרת ארגוני סעד מקומיים ובסיוע הג'וינט.
בין מלחמות העולם התגברה הפעילות הציונית בעיר, והתקיים בה קיבוץ הכשרה. כמו כן, פעלו בעיר אגודת ישראל והבונד, והתקיימו בה מוסדות תרבות יהודיים. הרב האחרון של הקהילה היה יצחק מאיר בורנשטיין, מפעילי המזרחי (נספה בשואה).
יהודי גוסטינין > בשואה

בתחילת ספטמבר 1939 נכבשה גוסטינין בידי הגרמנים. ביום כיפור ת"ש נכלאו יהודי העיר בכנסייה המקומית, והוחזקה בה כשלושה ימים. לאחר מכן, הועלה באש בית הכנסת בעיר, והיהודים צוו לפרק את בית המדרש בה. בהמשך הוטלו על יהודי העיר גזירות שונות, ובהן חובת ביצוע עבודות כפייה, חובת נשיאת טלאי צהוב, איסור הליכה על מדרכות, וחובת מסירת דברי ערך ותשלום סכומי כופר. בנובמבר 1939 הוצאו להורג בעיר ארבעה מנכבדי הקהילה.
בסוף שנת 1940 רוכזו יהודי העיר בגטו פתוח, אליו הועברו יהודים רבים מהסביבה, ואשר מספר יושביו הגיע לכ-2,250 איש. בתקופה זו כל יהודי מגיל 10 חויב בביצוע עבודות כפייה. בקיץ 1941 הוקף הגטו בגדר תיל, ונסגר. ממועד זה החלו חטיפות של יהודים מהגטו למחנות עבודה, עד שנותרו בגטו בעיקר זקנים, ילדים ונשים.
באפריל 1942 חוסל הגטו בגוסטינין, ורוב יושביו הועברו למחנה ההשמדה חלמנו. לאחר מכן, הרסו הגרמנים את בית העלמין היהודי בעיר.
גרמנים מוציאים להורג תושבים מהעיר בשנת 1941
אנדרטה לזכר יהודי גוסטינין שנספו בשואה, בבית העלמין הדרום
גמר גביע אירופה לאלופות 1986

גמר גביע אירופה לאלופות 1986 התקיים באצטדיון רמון סאנצ'ס פיחואן בסביליה שבספרד ב-7 במאי 1986, ובו נקבע כי הזוכה בטורניר גביע אירופה לאלופות לעונת 1985/1986 היא סטיאווה בוקרשט מרומניה, שניצחה במשחק את ברצלונה הספרדית בתוצאה 2-0 בדו-קרב בעיטות עונשין, לאחר שוויון 0-0 בתום הארכה. משחק הגמר נעל את המהדורה ה-31 של גביע אירופה לאלופות.
סטיאווה בוקרשט העפילה לגמר לראשונה בתולדותיה. היא הייתה לנציגה הרומנית הראשונה, והיחידה עד כה, שמעפילה לגמר גביע אירופה לאלופות. מולה ניצבה ברצלונה, שהעפילה לגמר בפעם השנייה בתולדותיה, ולראשונה מאז 1961 אז הפסידה 3-2 לבנפיקה ליסבון. ריאל מדריד, שזכתה עד אז שש פעמים, נותרה לספרדית היחידה שזכתה בתואר (עד לזכייתה של ברצלונה ב-1992).
שתי הקבוצות העפילו לטורניר בעקבות זכייתן באליפות בעונת 1984/1985. סטיאווה בוקרשט זכתה באליפות רומניה בהפרש שתי נקודות מיריבתה העירונית דינמו בוקרשט, בעוד ברצלונה רשמה עונה מרשימה עם שני הפסדי ליגה בלבד, וזכתה באליפות ספרד בפער עשר נקודות מאתלטיקו מדריד.
המשחק עצמו הסתיים ללא שערים לאחר הארכה, והיה לראשון בתולדות משחקי הגמר בו לא נכבש שער. כמו כן, הוא היה התשיעי ברציפות (והאחרון ברצף) בו אף קבוצה לא כובשת יותר משער אחד. מי שזכה לתהילה בדו-קרב הפנדלים היה השוער הרומני הלמוט דוקאדאם, שעצר את כל ארבע הבעיטות של ברצלונה. סטיאווה החמיצה את שתי הבעיטות הראשונות שלה, אך כבשה את השתיים הבאות וזכתה בתואר, זכייה ראשונה לקבוצה מאירופה המזרחית.
הדרך אל הגמר > סטיאווה בוקרשט

בסיבוב הראשון פגשה סטיאווה את ויילה הדנית. במשחק הראשון השיגה סטיאווה שוויון דרמטי, כשמארין ראדו כבש את שער השוויון דקה לסיום. הגומלין הביתי היה פשוט יותר עבור הרומנים, שהביסו 4-1 את ויילה בדרך לשמינית הגמר.
בשמינית הגמר פגשה סטיאווה את בודפשט הונבד ההונגרית. במשחק הראשון בחוץ נוצחה סטיאווה 1-0, אך בגומלין הביתי כבשה כבר בדקה הראשונה, וכבר הובילה במשחק 4-0. בודפשט הצליחה להחזיר שער אחד, אך עם 4-1 בסיום ו-4-2 בסיכום שני המפגשים, העפילה סטיאווה לשלב הבא.
ברבע הגמר סטיאווה פגשה יריבה נוחה יחסית, לאהטי הפינית. על אף העדיפות של הרומנים, משחק הבית של סטיאווה הסתיים בשוויון 0-0 בלבד. בשלב הגומלין הצליחה סטיאווה לנצח בזכות שער דרמטי של ויקטור פיצורקה, 1-0 בסיום שהעניק לה את הכרטיס לחצי הגמר.
המסלול הנוח יחסית של סטיאווה לגמר המשיך גם בשלב חצי הגמר, בו פגשה את אנדרלכט הבלגית. במשחק הראשון בבלגיה כבש אנזו שיפו את שער הניצחון של אנדרלכט בדקה ה-78, 1-0 בסיום. סטיאווה הצליחה למחוק את הפיגור בגומלין הביתי, בו פיצורקה כבש פעמיים, הראשון שבהם כבר לאחר ארבע דקות, וסטיאווה ניצחה 3-0 בדרך לגמר הראשון בתולדותיה.
הדרך אל הגמר > ברצלונה

אלופת ספרד פתחה את משחקיה בסיבוב הראשון מול ספרטה פראג הצ'כוסלובקית. במשחק הראשון התארחה ברצלונה בפראג וספגה כבר לאחר שבע דקות. פאקו קלוס כבש צמד במחצית השנייה והשלים את מהפך קבוצתו, 2-1 לברצלונה בסיום. במשחק הגומלין בקאמפ נואו, כמו במשחק הראשון, ספגה ברצלונה כבר לאחר שמונה דקות, אך הפעם לא נכבשו במשחק שערים נוספים. עם 2-2 בסיכום שני המפגשים, ברצלונה העפילה לשלב הבא בזכות חוק שערי חוץ.
בשמינית הגמר פגשה ברצלונה את פורטו, אלופת פורטוגל. במשחק הראשון בקאמפ נואו ניצחה ברצלונה 2-0, והגיעה לגומלין ביתרון משמעותי. במשחק הגומלין נכנעה ברצלונה להופעה מרשימה של ז'וארי הברזילאי, שכבש שלושער במשחק, מול שער מצמק אחד של סטיב ארצ'יבלד, במשחק שהסתיים בניצחונה של פורטו 3-1. כמו בסיבוב הראשון, שוב העפילה ברצלונה רק בזכות חוק שערי החוץ, לאחר שוויון 3-3 בסיכום המפגשים.
בשלב רבע הגמר המתינה לברצלונה יובנטוס האיטלקית. שער ניצחון של חוליו אלברטו מורנו שמונה דקות לסיום העניק לברצלונה ניצחון 1-0 במשחק הביתי הראשון. בגומלין, שערים של ארצ'יבלד מברצלונה ומישל פלאטיני מיובנטוס קבעו 1-1 בסיום, וברצלונה המשיכה לשלב הבא.
חצי הגמר זימן לברצלונה מפגש כפול מול גטבורג השוודית. במשחק הראשון בשוודיה הובסה ברצלונה 3-0 (צמד לטורביורן נילסון), ודרכה להדחה נראתה קרובה מאוד. בגומלין ניצלה ברצלונה הודות לשלושער של פיצ'י אלונסו, ובסיום המשחק החזירה לגטבורג בניצחון 3-0 משלה. המפגש עבר להכרעה בדו-קרב בעיטות עונשין. גם בדו-קרב הייתה קרובה ברצלונה להדחה, אך רולנד נילסון החמיץ את הפנדל החמישי של קבוצתו, וברצלונה 5-4 אחרי הבעיטה השישית, ובקושי רב נחלצה מהדחה והעפילה לגמר השני בתולדותיה.
| רומניה (1965-1989) סטיאווה בוקרשט | רומניה (1965-1989) סטיאווה בוקרשט | רומניה (1965-1989) סטיאווה בוקרשט | רומניה (1965-1989) סטיאווה בוקרשט | סיבוב | ספרד ברצלונה | ספרד ברצלונה | ספרד ברצלונה | ספרד ברצלונה |
| --- | --- | --- | --- | --- | --- | --- | --- | --- |
| יריבה | סיכום | משחק ראשון | משחק שני |  | יריבה | סיכום | משחק ראשון | משחק שני |
| דנמרק ויילה | 5 – 2 | 1 - 1 (חוץ) | 4 - 1 (בית) | סיבוב ראשון | צ'כוסלובקיה ספרטה פראג | 2 – 2 | 2 - 1 (חוץ) | 0 - 1 (בית) |
| הונגריה בודפשט הונבד | 4 – 2 | 0 - 1 (חוץ) | 4 - 1 (בית) | שמינית הגמר | פורטוגל פורטו | 3 – 3 | 2 - 0 (בית) | 1 - 3 (חוץ) |
| פינלנד לאהטי | 1 – 0 | 0 - 0 (בית) | 1 - 0 (חוץ) | רבע גמר | איטליה יובנטוס | 2 – 1 | 1 - 0 (בית) | 1 - 1 (חוץ) |
| בלגיה אנדרלכט | 3 – 1 | 0 - 1 (חוץ) | 3 - 0 (בית) | חצי הגמר | שוודיה גטבורג | 3 – 3 (5 - 4פ) | 0 - 3 (חוץ) | 3 - 0ה (בית) |
סיכום המשחק

ברצלונה הגיעה לגמר כפייבוריטית ברורה ומוחלטת מול היריבה הרומנית, שעוד בשלב חצי הגמר מול אנדרלכט נחשבה לנחותה יותר מבין השתיים. המאמן האנגלי טרי ונבלס הוביל את ברצלונה למשחק הגמר, בעונה בה בכל גמר אירופי השתתפה נציגה ספרדית (אתלטיקו מדריד שנוצחה בגמר גביע אירופה למחזיקות גביע, ריאל מדריד שזכתה בגביע אופ"א). העובדה כי המשחק התקיים בספרד, הביאה המוני אוהדי ברצלונה לאצטדיון, והשליטה של אוהדיה ביציעים הייתה מוחלטת. כ-300 אוטובוסים, 12 מטוסי נוסעים ושש רכבות הוקצו לטובת האוהדים. ברמה המקצועית, על אף העדיפות המוחלטת, סבלה ברצלונה מפציעותיהם של סטיב ארצ'יבלד הסקוטי, שחזר ימים קודם לכן מהתייעצות באמסטרדם לגבי כשירותו לגמר. עם הגעתו והכרזתו כי הוא כשיר, בחר ונבלס לפתוח עמו בהרכב על חשבון גיבור השלושער ממשחק חצי הגמר, פיצ'י אלונסו. גם כוכב הקבוצה ברנד שוסטר הגרמני סבל מפציעה טורדנית שמנעה ממנו לעלות למשחק בכושר מלא.
מנגד, המאמן הרומני אמריך יניי הוביל סגל מלא בכדורגלנים רומנים בלבד, כנגד כל הסיכויים, עד למשחק הגמר. הגישה של סטיאווה למשחק התבררה כבר בשלביו המוקדמים, והיא כיוונה למשחק הגנתי וסגור שימנע מברצלונה לסכן את שערה.
כבר בפתיחה ניתן היה לראות את המגמות השונות במשחק. ברצלונה ניסתה לאיים על השער ללא הצלחה, ונתקלה במשחק הגנה רומני קשוח. הבלם האחורי מיודרג בלודדיצ'י סיכל כל ניסיון של ברצלונה להתקרב לרחבה והיה מהבולטים בקבוצתו, וגם חלוצי הקבוצה השתתפו במשחק ההגנה במרכז השדה. כבר לאחר עשרים דקות החלו הרומנים בשיטות לבזבוז זמן, שהובילו לתסכול רב הן על המגרש והן ביציעים.
שתי הקבוצות מיעטו להגיע למצבי הבקעה. ברצלונה החלה לסכן מעט את שערה של סטיאווה בתחילת המחצית השנייה, אך כניסתו של אנגל יורדנסקו הוותיק בן ה-36 כעשרים דקות לסיום הביאה למשחק הגנתי אף יותר ומנעה מברצלונה לסכן שוב את השער.
מאמן ברצלונה ביצע חילוף שנוי במחלוקת חמש דקות לסיום, כשהוציא את שוסטר. הגרמני הגיב בעצבים ועזב את המגרש הישר אל מחוץ לתחומי האצטדיון. עשר דקות בתוך ההארכה גם ארצ'יבלד הוחלף, לאחר שלא תרם כמעט כלל למשחק ההתקפה של ברצלונה. בסיומן של 120 דקות חלשות, הצליחה סטיאווה להשיג את מבוקשה ולהגיע לדו-קרב בעיטות עונשין.
הפנדל הראשון של מיכאיל מז'יארו נבעט למרכז השער, וחבייר אורוטי, שוער ברצלונה, הדף לקול תשואות הקהל המקומי. מן העבר השני, חוסה רמון אלשנקו בעט היטב לפינה, אך זינוק מרשים של הלמוט דוקאדאם הציל את הבעיטה. גם שתי הבעיטות הבאות נהדפו על ידי השוערים, ובתום ארבע בעיטות, שתיים לכל קבוצה, נותרה התוצאה שוויון 0-0.
הראשון לכבוש בדו-קרב היה מריוס לקאטוש, שבעט בעוצמה למשקוף ופנימה. מן העבר השני, זינוק מרשים נוסף של דוקאדאם הציל את הבעיטה של פיצ'י אלונסו, והותיר את ברצלונה ללא שער. גאבי באלינט העלה את סטיאווה ל-2-0, ומרקוס אלונסו פניה היה חייב לכבוש כדי להותיר את קבוצתו במשחק. דוקאדאם קלט בקלות את הבעיטה, הציל פנדל רביעי ברציפות במשחק, והעניק באופן יוצא מן הכלל לקבוצתו את הגביע הראשון בתולדותיה.
| 0 | 1 | 2 | 3 | 4 |
| --- | --- | --- | --- | --- |
| 7 במאי 1986 | רומניה (1965-1989) סטיאווה בוקרשט | 0–0‏ה | ספרד ברצלונה | אצטדיון רמון סאנצ'ס פיחואן, סביליה, ספרד צופים: 70,000 שיפוט: צרפת מישל ווטרו |
| 7 במאי 1986 |  | (סיקור) |  | אצטדיון רמון סאנצ'ס פיחואן, סביליה, ספרד צופים: 70,000 שיפוט: צרפת מישל ווטרו |
|   |   | תוצאת פנדלים |   |   |
|   |  מיכאיל מז'יארו    לאסלו בולוני    מריוס לקאטוש    גאבי באלינט | 2–0 |  חוסה רמון אלשנקו    אנחל פדראסה    פיצ'י אלונסו    מרקוס אלונסו פניה |   |
סיכום המשחק > הרכבי הקבוצות

| --- | --- |
              סטיאווה בוקרשט :               ברצלונה
דב סנדרוב

דב (דובי) סנדרוב (4 באפריל 1949, כ"ח בניסן ה'תש"ט – 8 במרץ 2022, ה' באדר ב' ה'תשפ"ב) היה איש חינוך ופוליטיקאי ישראלי, שכיהן כראש המועצה הנבחר הראשון של המועצה המקומית קציר-חריש, ויו"ר פורום הרשויות הקטנות בישראל, בשנים 1998–2003. לפני כן, ניהל את בית-הספר האזורי "שקד", בצפון השומרון, בשנים 1983–1998.
ביוגרפיה

דב (דובי) סנדרוב נולד בתל אביב. הוריו היו טובה ושמעון. דב היה הבן האמצעי במשפחה; קדמה לו אחותו בתיה מלמד כהן, ילידת 1947. האח הצעיר, חנוך סנדרוב, יליד 1951, נפל במלחמת יום הכיפורים.
משפחת סנדרוב התגוררה בתל אביב, ברחוב אחד העם. כאשר דב היה בן 13 הוא עבר ללמוד ולגור בקיבוץ איילון, ולאחר כשנתיים עבר לקיבוץ מרחביה שם סיים את לימודיו. דב התגייס לצה"ל בשנת 1968 ושירת כלוחם בסיירת גולני. במהלך שירותו הצבאי הכיר את אשתו, רבקה, איתה התחתן בתום השירות, לשניים ארבעה ילדים.
בבחירות למועצה המקומית קציר-חריש ב-1998 נבחר סנדרוב לראשות המועצה. הוא כיהן בתפקיד קדנציה אחת.
בבחירות לכנסת החמש עשרה מוקם סנדרוב במקום השלושים ברשימת הדרך השלישית. המפלגה לא עברה את אחוז החסימה.
הערות שוליים

↑  ברביבאי ומויאל שרדו; שני ראשי עיר למפד"ל, באתר ynet, 12 בנובמבר 2003
↑  רשימת המועמדים לכנסת החמש עשרה, י"פ 4748 מ-9 במאי 1999
גמר גביע אירופה לאלופות 1988

גמר גביע אירופה לאלופות 1988 התקיים בנקרשטדיון בשטוטגרט, גרמניה ב-25 במאי 1988, ובו נקבע כי הזוכה בטורניר גביע אירופה לאלופות לעונת 1987/1988 היא פ.ס.וו. איינדהובן ההולנדית, שניצחה במשחק את בנפיקה ליסבון הפורטוגלית בתוצאה 6-5 בדו-קרב בעיטות עונשין, לאחר שוויון 0-0 בסיום ההארכה. משחק הגמר נעל את המהדורה ה-33 של גביע אירופה לאלופות.
פ.ס.וו. העפילה לראשונה בתולדותיה לגמר גביע אירופה לאלופות, והייתה להולנדית השלישית שזוכה בתואר (אחרי אייאקס אמסטרדם ופיינורד), והראשונה מזה 15 שנים. בנפיקה, שזכתה בתואר בשתי הופעותיה הראשונות בגמר גביע אירופה בתחילת שנות ה-60, העפילה לגמר בפעם השישית בתולדותיה, והראשונה לאחר עשרים שנים בדיוק.
שתי הקבוצות העפילו לטורניר בעקבות זכייתן באליפות בעונת 1986/1987. פ.ס.וו. השלימה זכייה מרשימה באליפות הולנד, בפער 16 נקודות מאייאקס ועם שני הפסדי ליגה בלבד. בנפיקה זכתה באליפות פורטוגל בתום קרב צמוד עם פורטו, עם הפסד ליגה אחד בלבד לאורך העונה כולה. זכייתה של פ.ס.וו. בגביע אירופה השלימה עבורה זכייה בטרבל לעונת 1987/1988. בנוסף, חמישה משחקניה היו שותפים לזכייתה של הולנד בטורניר יורו 1988 באותו הקיץ.
משחק הגמר נערך בנקרשטדיון בשטוטגרט בפעם השנייה בתולדות המפעל, ולראשונה מאז ניצחונה של ריאל מדריד 2-0 על סטאד ריימס בעונת 1958/1959. המשחק עצמו היה מאוזן ברובו. על אף שלא נכבשו בו שערים, שתי הקבוצות הגיעו למספר מצבי הבקעה שלא נוצלו. לאחר שוויון 0-0 בתום הארכה, עברה ההכרעה לדו-קרב פנדלים. חמש הבעיטות הראשונות של כל קבוצה נכבשו, ואת הפנדל השישי של בנפיקה עצר השוער הנס ואן ברויקלן והעניק לקבוצתו את התואר הראשון בתולדותיה.
הדרך אל הגמר > פ.ס.וו. איינדהובן

בסיבוב הראשון פגשה פ.ס.וו. את גלאטסראיי הטורקית. המשחק הראשון באיינדהובן הסתיים בניצחון 3-0 למארחת משלושה שערים שנכבשו במחצית השנייה. בגומלין הייתה קרובה גלאטסראיי לקאמבק מרשים כשכבר הובילה 2-0 במחצית, אך התוצאה נותרה עד לסיום ואיינדהובן עלתה לשלב הבא.
בשמינית הגמר פגשה פ.ס.וו. את ראפיד וינה האוסטרית. במשחק הראשון בחוץ הצליחה איינדהובן להפוך פיגור 1-0 במחצית לניצחון 2-1 בסיום. בגומלין השלימה הקבוצה ניצחון כפול עם 2-0 שהעניק לה את הכרטיס לשלב רבע הגמר.
ברבע הגמר פגשה פ.ס.וו. את בורדו הצרפתית. במשחק הראשון בבורדו, נקלעה איינדהובן לפיגור כבר לאחר עשרים דקות, אך חמש דקות להפסקה איזנה משערו של וים קיפט, שער חוץ חשוב עבור ההולנדים. במשחק הגומלין לא נכבשו שערים, ושער החוץ של קיפט הפך למכריע בהתמודדות, שכן איינדהובן העפילה לחצי הגמר בזכות חוק שערי חוץ.
בחצי הגמר, מול קבוצת הפאר הספרדית ריאל מדריד, חזר על עצמו המצב משלב רבע הגמר. איינדהובן התארחה באצטדיון סנטיאגו ברנבאו ונקלעה לפיגור כבר בדקה השישית משערו של הוגו סאנצ'ס, אך דווקא הקשר האחורי אדוארד לינסקנס היה זה שמצא את השוויון בדקה ה-19. שוויון 0-0 בגומלין הביתי העניק לפ.ס.וו. את הכרטיס לגמר הראשון בתולדותיה, וזאת על אף שניצחה רק בשלושה מתוך שמונת משחקיה בטורניר, ולא ניצחה בארבעה משחקים רצופים.
הדרך אל הגמר > בנפיקה ליסבון

אלופת פורטוגל פתחה את הופעותיה בסיבוב הראשון מול פרטיזן טירנה האלבנית. המשחק הראשון בליסבון הסתיים בניצחון 4-0 לבנפיקה, ובנוסף הורחקו במהלכו ארבעה משחקני טירנה. בעקבות ההרחקות החליטה אופ"א לפסול את האלבנים, משחק הגומלין לא נערך ובנפיקה העפילה כבר לאחר משחק אחד לשלב שמינית הגמר.
בשמינית הגמר פגשה בנפיקה את אורהוס הדנית. בנפיקה לא מצאה את הרשת במשחק הראשון בדנמרק, והמשחק הסתיים בשוויון 0-0. בגומלין גברה בנפיקה 1-0 על אורהוס והעפילה לרבע הגמר.
בשלב רבע הגמר פגשה בנפיקה את אנדרלכט הבלגית. בנפיקה הרשימה עם ניצחון 2-0 במשחק הראשון בבית, וגם הפסד חוץ 1-0 לא מנע ממנה את הכרטיס לחצי הגמר.
בשלב חצי הגמר פגשה בנפיקה את סטיאווה בוקרשט הרומנית. משחק החוץ של בנפיקה הסתיים בשוויון 0-0, ובגומלין צמד שערים שני בטורניר לרוי אגואש העניק לקבוצתו את המקום בגמר השישי בתולדותיה, עם ניצחון 2-0. בנפיקה ספגה רק פעם אחת בשבעה מפגשים במהלך הטורניר.
| הולנד פ> ס.וו. איינדהובן | הולנד פ> ס.וו. איינדהובן | הולנד פ> ס.וו. איינדהובן | הולנד פ> ס.וו. איינדהובן | סיבוב | פורטוגל בנפיקה ליסבון | פורטוגל בנפיקה ליסבון | פורטוגל בנפיקה ליסבון | פורטוגל בנפיקה ליסבון |
| --- | --- | --- | --- | --- | --- | --- | --- | --- |
| יריבה | סיכום | משחק ראשון | משחק שני |  | יריבה | סיכום | משחק ראשון | משחק שני |
| טורקיה גלאטסראיי | 3 – 2 | 3 - 0 (בית) | 0 - 2 (חוץ) | סיבוב ראשון | אלבניה פרטיזן טירנה | 4 – 0 | 4 - 0 (בית) | לא נערך |
| אוסטריה ראפיד וינה | 4 – 1 | 2 - 1 (חוץ) | 2 - 0 (בית) | שמינית הגמר | דנמרק אורהוס | 1 – 0 | 0 - 0 (חוץ) | 1 - 0 (בית) |
| צרפת בורדו | 1 – 1 | 1 - 1 (חוץ) | 0 - 0 (בית) | רבע גמר | בלגיה אנדרלכט | 2 – 1 | 2 - 0 (בית) | 0 - 1 (חוץ) |
| ספרד ריאל מדריד | 1 – 1 | 1 - 1 (חוץ) | 0 - 0 (בית) | חצי הגמר | רומניה (1965-1989) סטיאווה בוקרשט | 2 – 0 | 0 - 0 (חוץ) | 2 - 0 (בית) |
סיכום המשחק

פ.ס.וו. איינדהובן צעדה אל הגמר הראשון בתולדותיה, תחת הדרכתו של כדורגלן העבר של הקבוצה חוס הידינק. הייתה זו עונתו הראשונה של הידינק כמאמן, והוא הוביל את קבוצתו אל הגמר לאחר שכבר זכה עמה בדאבל המקומי של אותה עונה. בקבוצה כיכבו אז חמישה שחקנים שזכו מאוחר יותר בקיץ עם הולנד ביורו 1988, ובהם השוער הנס ואן ברויקלן, הבלם רונאלד קומאן ועוד. את הקבוצה הוביל כקפטן המגן הבלגי, אריק גרטס.
מנגד, גם מאמן היריבה הוביל את קבוצתו לגמר בעונתו הראשונה כמאמן בוגרים, וגם הוא שיחק בה ככדורגלן בטרם פרש. טוני אוליביירה, ששיחק 13 שנים בבנפיקה ורשם קרוב ל-400 הופעות ליגה במדיה, שימש כעוזר מאמן במשך חמש שנים, ובאותה עונה שימש לראשונה כמאמן ראשי. בנפיקה נשענה על הגנה חזקה, וכמעט שלא ספגה שערים לאורך הטורניר.
המשחק עצמו לא התעלה לרמה התקפית גבוהה. שתי הקבוצות התקשו להשיג את השליטה במשחק. בנפיקה התבססה על כדורים גבוהים מעבר לקו ההגנה ושיחק בעיקר לכיוון צד שמאל של ההתקפה. מנגד, הופעה מרשימה של ואן ברויקלן בשער מנעה מבנפיקה מספר מצבים מסוכנים.
לאחר שוויון 0-0 בתום הארכה, עבר המשחק להכרעה בדו-קרב בעיטות עונשין. איינדהובן בעטה ראשונה, ובתום חמש בעיטות ראשונות לכל קבוצה לא נרשמו החמצות, והתוצאה עמדה על שוויון 5-5. אנטון יאנסן עמד בלחץ וכבש את הפנדל השישי של איינדהובן. מנגד, ואן ברויקלן עצר את הפנדל של המגן הימני אנטוניו ולוסו, והעניק לקבוצתו את גביע אירופה הראשון בתולדותיה.
| 0 | 1 | 2 | 3 | 4 |
| --- | --- | --- | --- | --- |
| 25 במאי 1988 | הולנד פ.ס.וו. איינדהובן | 0–0‏ה | פורטוגל בנפיקה ליסבון | נקרשטדיון, שטוטגרט, גרמניה צופים: 64,000 שיפוט: איטליה לואיג'י אניולין |
| 25 במאי 1988 |  | (סיקור) |  | נקרשטדיון, שטוטגרט, גרמניה צופים: 64,000 שיפוט: איטליה לואיג'י אניולין |
|   |   | תוצאת פנדלים |   |   |
|   |  רונאלד קומאן    וים קיפט    איוואן נילסן    חראלד וננבורג    סורן לרבי    אנטון יאנסן | 6–5 |  אלזו קואליו    דיטו    חאג'רי רדואן    אנטוניו פאצ'קו    קרלוס מוזר    אנטוניו ולוסו |   |
סיכום המשחק > הרכבי הקבוצות

| --- | --- |
              פ.ס.וו. איינדהובן :               בנפיקה ליסבון
גמר גביע אירופה לאלופות 1990

גמר גביע אירופה לאלופות 1990 התקיים באצטדיון פראטר בווינה, אוסטריה ב-23 במאי 1990, ובו נקבע כי הזוכה בטורניר גביע אירופה לאלופות לעונת 1989/1990 היא מילאן האיטלקית, שניצחה במשחק את בנפיקה ליסבון הפורטוגלית בתוצאה 1-0. משחק הגמר נעל את המהדורה ה-35 של גביע אירופה לאלופות.
מילאן הגיעה למשחק כאלופת אירופה המכהנת, לאחר שניצחה שנה קודם לכן במשחק הגמר את סטיאווה בוקרשט בתוצאה 4-0. הייתה זו הופעתה החמישית של מילאן בגמר גביע אירופה, וזכייתה הרביעית בתואר. עבור בנפיקה הייתה זו הופעה שביעית בגמר המפעל. חמש מהופעותיה היו במהלך שנות ה-60, אז גם זכתה בתואר פעמיים ברציפות. היא הגיעה לגמר השביעי שנתיים לאחר שהפסידה בגמר גביע אירופה לאלופות 1988 לפ.ס.וו. איינדהובן בדו-קרב בעיטות עונשין. שתי הקבוצות נפגשו בעבר במעמד גמר גביע אירופה, כשמילאן גברה 2-1 על בנפיקה ב-1963 וזכתה לראשונה בתולדותיה בתואר.
מילאן העפילה לטורניר רק בעקבות זכייתה עונה קודם לכן בטורניר, לאחר שסיימה שלישית בלבד בסרייה א' בעונת 1988/1989. בנפיקה העפילה בעקבות זכייתה באליפות פורטוגל באותה עונה.
במשחק עצמו גברה מילאן על בנפיקה 1-0 משער של פרנק רייקארד ההולנדי בדקה ה-65. מבשל השער, מרקו ואן באסטן, כבש בעצמו פעמיים בגמר העונה הקודמת. מילאן הייתה לאחרונה בעידן גביע אירופה לאלופות, שהסתיים ב-1993 והוחלף בליגת האלופות, שזוכה בתואר פעמיים ברציפות. ריאל מדריד הייתה הראשונה ששחזרה הישג זה כאשר זכתה שנתיים ברציפות בשנים 2016 ו-2017.